Document ID: 32006D0069

DEĊIŻJONI TAL-KUMMISSJONI
tat-13 ta' Jannar 2006
li tawtorizza t-tqegħid fis-suq ta' ikel u ingredjenti ta' l-ikel prodotti minn qamħirrum Roundup Ready ġenetikament modifikat tal-linja GA21 bħala ikel ġdid jew ingredjenti ta' l-ikel ġodda taħt ir-Regolament(KE) Nru 258/97 tal-Parlament Ewropew u l-Kunsill
(innotifikata taħt dokument numru C(2006) 5940)
(It-testi bil-Franċiż u bl-Olandiż biss huma awtentiċi)
(2006/69/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta' Jannar 1997 dwar l-ikel ġdid u l-ingredjenti ta' l-ikel ġodda (1), u partikolarment l-Artikolu 7 tiegħu,
Billi:
(1)
Fl-24 ta' Lulju 1998, Monsanto ressaq talba lill-awtoritajiet kompetenti ta' l-Olanda, skond l-Artikolu 4 tar-Regolament (KE) Nru 258/97, biex jitqiegħdu fis-suq ikel u ingredjenti ta' l-ikel derivati minn qamħirrum ġenetikament modifikat tal-linja GA21 bħala ikel ġdid jew ingredjenti ta' l-ikel ġodda.
(2)
Fl-ewwel rapport ta' verifika tiegħu tal-21 ta' Diċembru 1999, l-entità kompetenti Olandiża għall-analiżi ta' l-ikel waslet għall-konklużjoni li l-qamħirrum GA21 u prodotti ta' l-ikel derivati minnu huma tajbin għall-ikel daqs qamħirrum u prodotti tal-qamħirrum li ma kinux ġenetikament modifikati.
(3)
Il-Kummissjoni ressqet l-ewwel rapport ta' verifika lill-Istati Membri kollha fit-18 ta' Frar 2000. Fi żmien il-perijodu ta' 60 ġurnata stipulat fl-Artikolu 6 (4) tar-Regolament (KE) Nru 258/97, tqajmu oġġezzjonijiet motivati dwar il-kummerċjalizzazzjoni tal-prodott bi qbil ma' dik id-dispożizzjoni.
(4)
Fit-18 ta' Mejju 2000, il-Kummissjoni talbet opinjoni lill-Kumitat Xjentifiku ta' l-Ikel (SCF) skond l-Artikolu 11 tar-Regolament (KE) Nru 258/97. Fis-27 ta' Frar 2002, l-SCF ta l-opinjoni tiegħu li, mill-aspett tas-saħħa tal-konsumatur, il-qamħirrum GA21 u prodotti derivati minnu huma tajbin daqs qamħ u prodotti derivati minn linji konvenzjonali ta' qamħirrum (2). Meta ta l-opinjoni tiegħu l-SCF qies il-mistoqsijiet u t-tħassib speċifiċi kollha li tressqu mill-Istati Membri.
(5)
Fl-24 ta' April 2002, Monsanto staqsa sabiex it-talba tiġi llimitata għal ikel u ingredjenti ta' l-ikel prodotti minn qamħirrun GA21 ġenetikament modifikat.
(6)
Dwar l-użu tal-prodott bħala jew parti minn għalf, Monsanto, fit-12 ta' Diċembru 1997, ressaq notifika taħt Parti C tad-Direttiva 90/220/KEE (3). L-opinjoni tal-Kumitat Xjentifiku dwar il-Pjanti, adottata fit-22 ta' Settembru 2000, kkonkludiet li m'hemmx evidenza li turi li t-tqegħid fis-suq ta' qamħirrum GA21 għal dan l-użu jista' jkollu xi effetti ħżiena fuq is-saħħa tal-bniedem jew fuq l-ambjent. Madankollu, l-applikazzjoni ġiet irtirata għall-raġunijiet kummerċjali.
(7)
Artikolu 46(1) tar-Regolament (KE) Nru 1829/2003 dwar l-ikel u l-għalf ġenetikament modifikat (4) jipprovdi li talbiet imressqa skond l-Artikolu 4 tar-Regolament (KE) Nru 258/97 qabel id-data tad-dħul fis-seħħ ta' dan ir-Regolament għandhom ikunu pproċessati skond id-dispożizzjonijiet tar-Regolament (KE) Nru 258/97, minkejja l-Artikolu 38 tar-Regolament (KE) Nru 1829/2003, f'każi fejn ir-rapport ta' verifika addizzjonali meħtieġ skond l-Artikolu 6(3) jew 6(4) tar-Regolament (KE) Nru 258/97 ġie mibgħut lill-Kummissjoni qabel id-data tad-dħul fis-seħħ tar-Regolament (KE) Nru 1829/2003.
(8)
Iċ-Ċentru tar-Riċerka Konġunta tal-Kummissjoni Ewropea (JRC) bil-kollaborazzjoni tan-Netwerk Ewropew tal-Laboratorji GMO (ENGL) ivvalida metodu għall-identifikazzjoni tal-qamħirrum GA21. Il-JRC wettaq studju ta' validazzjoni (ring-trial) sħiħ skond linji ta' gwida li huma aċċettati internazzjonalment sabiex jiġi analiżat ir-rendiment ta' metodu kwantitattiv speċifiku għall-avveniment sabiex isib u jikkwantifika l-waqt tat-trasformazzjoni GA21 fil-qamħirrum. Il-materjal li kien hemm bżonn għall-istudju ġie provdut minn Monsanto. Il-JRC qies li r-rendiment tal-metodu kien xieraq għall-għan tiegħu, u qies il-kriterji ta' rendiment proposti mill-ENGL dwar metodi mressqa għall-konformità regolatorja kif ukoll il-ftehim attwali dwar ir-rendiment sodisfaċenti ta' metodu. Kemm il-metodu kif ukoll ir-riżultati ġew ippubblikati mill-JRC.
(9)
Il-materjal ta' referenza dwar qamħirrum GA21 ġie prodott miċ-Ċentru tar-Riċerka Konġunta.
(10)
Ikel u ingredjenti tal-ikel derivati minn qamħirrum GA21 għandhom jiġu ttikkettati skond id-dispożizzjonijiet tar-Regolament (KE) Nru 1829/2003 u għandhom ikunu soġġetti għall-ħtiġijiet ta' traċċabilità stipulati fir-Regolament (KE) Nru 1830/2003 tal-Parlament Ewropew u tal-Kunsill tat-22 ta' Settembru 2003 li jikkonċerna t-traċċabilità u t-tikkettar ta' organiżmi modifikati ġenetikament u t-traċċabilità ta' ikel u għalf prodotti minn organiżmi ġenetikament modifikati u li temenda d-Direttiva 2001/18/KE (5).
(11)
Skond ir-Regolament tal-Kummissjoni (KE) Nru 65/2004 (6), ġie assenjat identifikatur uniku lill-prodott għall-għanijiet tar-Regolament (KE) Nru 1830/2003.
(12)
Informazzjoni, li tinsab fl-Anness, dwar l-identifikazzjoni ta' ikel u ingredjenti ta' l-ikel prodotti minn qamħirrum GA21, li tinkludi l-metodu ta' identifikazzjoni vvalidat u l-materjal ta' referenza, għandha tinsab fir-Reġistru msemmi fl-Artikolu 28 tar-Regolament (KE) Nru 1829/2003.
(13)
Il-Kumitat Permanenti dwar il-Katina Alimentari u s-Saħħa ta' l-Annimali ma tax opinjoni; il-Kummissjoni, għalhekk, ressqet proposta lill-Kunsill fid-29 ta' Lulju 2005 u skond l-Artikolu 5(4) tad-Deċiżjoni tal-Kunsill 1999/468/KE (7), u l-Kunsill meħtieġ jieħu azzjoni fi żmien tliet xhur.
(14)
Madankollu, il-Kunsill ma ħax azzjoni fil-limitu ta' żmien meħtieġ; issa għandha ti[i adottata Deċiżjoni mill-Kummissjoni.
ADOTTA DIN ID-DEĊIŻJONI:
Artikolu 1
Ikel u ingredjenti ta' l-ikel prodotti mil-linja tal-qamħirrum GA21 (minn hawn 'il quddiem imsejħin “il-prodotti”), kif indikati u speċifikati fl-Anness, jistgħu jitqiegħdu fis-suq Komunitarju bħala ikel ġdid jew ingredjenti ta' l-ikel ġodda.
Artikolu 2
Il-prodotti għandhom ikunu ttikkettati bħala “qamħirrum ġenetikament modifikat” jew “prodott minn qamħirrum ġenetikament modifikat” bi qbil mal-ħtiġijiet ta' ttikkettar imniżżla fl-Artikolu 13 tar-Regolament (KE) Nru 1829/2003.
Artikolu 3
Il-prodotti u l-informazzjoni mniżżla fl-Anness għandhom jiddaħħlu fir-Reġistru Komunitarju tal-ikel u l-għalf ġenetikament modifikat.
Artikolu 4
Din id-Deċiżjoni hi indirizzata lil Monsanto Europe S.A., il-Belġju, li jirrappreżenta lil Monsanto Company, l-Istati Uniti ta' l-Amerika. Se tkun valida għal perijodu ta'10 snin.
Magħmul fi Brussell, it-13 ta' Jannar 2006.

Labels: 17
7
3
0
18